CELEX: 32007D0320
Language: hu
Date: 2007-03-22 00:00:00
Title: 2007/320/EK: A Bizottság határozata ( 2007. március 22. ) a digitalizálással és a digitális megőrzéssel foglalkozó tagállami szakértői csoport létrehozásáról

9.5.2007   
            
            
               HU
            
            
               Az Európai Unió Hivatalos Lapja
            
            
               L 119/45
            
         
      A BIZOTTSÁG HATÁROZATA
   
   (2007. március 22.)
   a digitalizálással és a digitális megőrzéssel foglalkozó tagállami szakértői csoport létrehozásáról
   (2007/320/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               Az Európai Közösséget létrehozó szerződés 157. cikke a Közösségre és a tagállamokra ruházza azt a feladatot, hogy biztosítsák a közösségi ipar versenyképességéhez szükséges feltételek meglétét. A 151. cikk úgy rendelkezik, hogy a Közösség hozzájárul a tagállamok kultúrájának virágzásához, tiszteletben tartva nemzeti és regionális sokféleségüket, ugyanakkor előtérbe helyezve a közös kulturális örökséget.
            
         
               (2)
            
            
               A Bizottság „i2010: európai információs társadalom a növekedésért és a foglalkoztatásért” című közleménye (1) meghirdette a digitális könyvtárakkal kapcsolatos zászlóshajó-kezdeményezést.
            
         
               (3)
            
            
               A Bizottság „i2010: digitális könyvtárak” című közleménye (2) a digitális könyvtárakra vonatkozó kezdeményezést indított, amely a kulturális anyagok és a tudományos információk digitalizálásának, online elérhetőségének, valamint digitális megőrzésének területére vonatkozó intézkedéseket tartalmazott.
            
         
               (4)
            
            
               A kulturális anyagok digitalizálásáról és online elérhetőségéről, valamint a digitális megőrzésről szóló, 2006. augusztus 24-i 2006/585/EK bizottsági ajánlás (3) (a továbbiakban: a bizottsági ajánlás) felkéri a tagállamokat, hogy tegyenek lépéseket az említett területekre vonatkozó szakpolitikáik javítása érdekében.
            
         
               (5)
            
            
               A Tanács a kulturális anyagok digitalizálásáról és online elérhetőségéről, valamint a digitális megőrzésről szóló, 2006. november 13-i tanácsi következtetéseiben (4) (a továbbiakban: a tanácsi következtetések) felkéri a Bizottságot, hogy segítse az említett területekre vonatkozó szakpolitikák jobb koordinációját, különösen a tagállami szakértői csoport megalakításával.
            
         
               (6)
            
            
               E célkitűzések megvalósítása céljából a Bizottságnak szüksége lehet egy, a tagállamok szakértőit magában foglaló tanácsadói csoport szakértelmére.
            
         
               (7)
            
            
               A csoport hozzájárulna a bizottsági ajánlás és a tanácsi következtetések végrehajtása előrehaladásának figyelemmel kíséréséhez, valamint hatásainak értékeléséhez. Ezenkívül segítené az európai szintű koordinációt, valamint lehetővé tenné az információk és a helyes gyakorlatok cseréjét a kulturális anyagok digitalizálására és online elérhetőségére, valamint a digitális megőrzésre vonatkozó tagállami szakpolitikák tekintetében.
            
         
               (8)
            
            
               Ezért egy tagállami szakértői csoportot kell felállítani a digitalizáció és digitális megőrzés területén, valamint meg kell határozni feladatait és felépítését.
            
         
               (9)
            
            
               A csoportot a tagállamokból érkező, az érintett területeken szakértelemmel rendelkező képviselők alkotják. A Bizottság számára lehetőséget kell biztosítani arra, hogy megfigyelőket, különösen egyéb európai országokból és nemzetközi szervezetekből, vagy a csoport napirendjén lévő témakörben különleges szakértelemmel rendelkező szakértőket hívjon meg a hatékony európai együttműködés megvalósítása érdekében.
            
         
               (10)
            
            
               A 2001/844/EK, ESZAK, Euratom bizottsági határozat (5) mellékletében megállapított bizottsági biztonsági szabályok sérelme nélkül meg kell állapítani azokat a szabályokat, amelyek szerint a tagok információkat hozhatnak nyilvánosságra.
            
         
               (11)
            
            
               A csoport tagjainak személyes adatait a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (6) megfelelően kell kezelni.
            
         
               (12)
            
            
               A határozat alkalmazását célszerű határozott időtartamhoz kötni. A Bizottság kellő időben megfontolja, indokolt-e ezt az időtartamot meghosszabbítani,
            
         A KÖVETKEZŐKÉPPEN HATÁROZOTT:
   1. cikk
   A digitalizálással és a digitális megőrzéssel foglalkozó tagállami szakértői csoport
   A Bizottság e határozat elfogadásának időpontjától létrehozza „A digitalizálással és a digitális megőrzéssel foglalkozó tagállami szakértői csoport” elnevezésű szakértői csoportot (a továbbiakban: a csoport).
   2. cikk
   Feladat
   A csoport feladata a következő:
   
               a)
            
            
               a kulturális anyagok digitalizálásáról és online elérhetőségéről, valamint a digitális megőrzésről szóló, 2006. augusztus 24-i bizottsági ajánlás, és a kulturális anyagok digitalizálásáról és online elérhetőségéről, valamint a digitális megőrzésről szóló, 2006. november 13-i tanácsi következtetések végrehajtása előrehaladásának figyelemmel kísérése, valamint hatásainak értékelése;
            
         
               b)
            
            
               a tagállamok és a Bizottság között európai szintű együttműködési fórumot biztosít, valamint információkat és helyes gyakorlatokat cserél a kulturális anyagok digitalizálására és online elérhetőségére, valamint a digitális megőrzésre vonatkozó tagállami szakpolitikákról.
            
         A fent említett feladatok végrehajtása során a csoport figyelembe veszi a Bizottság által a digitalizálás és a digitális megőrzés területén felállított egyéb csoportok által elvégzett munkát.
   3. cikk
   Konzultáció
   A Bizottság a kulturális anyagok digitalizálásával és online elérhetőségével, valamint a digitális megőrzéssel kapcsolatos bármilyen kérdésben konzultálhat a csoporttal.
   4. cikk
   Tagság – kinevezés
   (1)   A csoport rendszerint tagállamonként legfeljebb kettő, az egyes tagállamok által kinevezett képviselőből áll. Kellően indokolt esetekben a tagállamok egy harmadik képviselőt is kinevezhetnek. A csoport tagjait a kulturális anyagok digitalizálása és online elérhetősége, valamint a digitális megőrzés területén szerzett szakértelmük alapján kell kinevezni.
   (2)   A tagállamok a tagok kinevezésével megegyező feltételek mellett, azonos számú póttagot is kinevezhetnek a hiányzó csoporttagok helyettesítésére.
   (3)   A tagok felváltásukig vagy megbízásuk megújításáig maradnak hivatalban.
   (4)   A csoport tevékenységéhez hatékonyan hozzájárulni többé nem képes, illetve a tisztjéről lemondó, vagy az e cikk (3) bekezdésében vagy a Szerződés 287. cikkében foglalt feltételeknek meg nem felelő tag helyére új tagot nevezhetnek ki.
   (5)   A tagok nevének rögzítését, feldolgozását és közzétételét a 45/2001/EK rendeletnek megfelelően kell végrehajtani. A csoporttagok nevét az i2010: Digitális könyvtárak kezdeményezés honlapján (7) teszik közzé.
   5. cikk
   Működés
   (1)   A bizottság elnöki tisztét a Bizottság tölti be.
   (2)   A Bizottság egyetértésével és a csoport által meghatározott feladatkörrel a csoport alcsoportokat hozhat létre meghatározott kérdések megvizsgálására. Megbízatásuk teljesítésével az alcsoportokat feloszlatják.
   (3)   A Bizottság képviselője a napirenden szereplő témában járatos szakértőket vagy megfigyelőket – különösen egyéb európai országokból és nemzetközi szervezetekből – hívhat meg a csoport vagy az alcsoport tanácskozásaira a hatékony európai együttműködés megvalósítása érdekében.
   (4)   A csoport vagy alcsoport tanácskozásain való részvétel keretében szerzett információk nem terjeszthetők, amennyiben a Bizottság ezeket bizalmasnak tekinti.
   (5)   A csoport és annak alcsoportjai a Bizottság által megállapított módon és időben rendes körülmények között a Bizottság hivatali helyiségeiben üléseznek. A titkársági szolgáltatásokat a Bizottság nyújtja. Az eljárások iránt érdeklődő egyéb bizottsági tisztviselők is részt vehetnek a csoport és alcsoportjai ülésein.
   (6)   A csoport a Bizottság által elfogadott eljárásiszabályzat-minta alapján fogadja el saját eljárási szabályzatát.
   (7)   A Bizottság a szóban forgó dokumentum eredeti nyelvén közzéteheti a csoport bármely összefoglalóját, következtetését, illetve részleges következtetését vagy munkadokumentumát.
   6. cikk
   Az ülésekkel kapcsolatos kiadások
   A csoport tevékenységeinek keretében a tagok, szakértők és megfigyelők utazási, illetve megfelelő esetben ellátási költségeit a Bizottság a külső szakértők költségtérítéséről szóló szabályainak megfelelően megtéríti. A csoporttagok költségeinek visszatérítése tagállamonként egy szakértőre korlátozódik.
   A tagok, szakértők és megfigyelők szolgálataikért nem részesülnek díjazásban.
   Az ülésekkel kapcsolatos kiadásokat azon éves költségvetés keretein belül térítik meg, amelyet a Bizottság felelős szolgálatai utaltak ki a csoportnak.
   7. cikk
   Alkalmazhatóság
   Ezt a határozatot 2010. december 31-ig kell alkalmazni.
   
      Kelt Brüsszelben, 2007. március 22-én.
      
         
            a Bizottság részéről
         
         Viviane REDING
         
         
            a Bizottság tagja
         
      
   
   
      (1)  COM(2005) 229 végleges.
   
      (2)  COM(2005) 465 végleges.
   
      (3)  HL L 236., 2006.8.31., 28. o.
   
      (4)  HL C 297., 2006.12.7., 1. o.
   
      (5)  HL L 317., 2001.12.3., 1. o. A legutóbb a 2006/548/EK, Euratom határozattal (HL L 215., 2006.8.5., 38. o.) módosított határozat.
   
      (6)  HL L 8., 2001.1.12., 1. o.
   
      (7)  http://europa.eu.int/information_society/activities/digital_libraries/index_en.htm